大監復贈詩紙尾有留飯語再用韵以謝
作者：王十朋
朝代：宋

paragraphs: 平生漫學乎歟哉，心茅胸棘鋤不開。
得公新詩一再讀，便覺胸宇清無埃。
銀鈎妙畫發光艷，照眼有如參與魁。
鯫生肺腑非太白，公似工部尤憐才。
旅中屢獲錦綉段，但媿欲報無瓊瑰。
豫章一榻不妄下，賢非徐孺安敢來。
荷公此意最敦篤，一笑當奉論文杯。
鄉心如飛不可遏，更爲長者遲遲回。